ཁམས་ལི་ཐང་ཞེས་འབོད་པའི་ཡུལ་དེ་ནི་སྤོ་འབོར་སྒང་གི་ས་ཡི་ལྟེ་གནས་སུ་གྱུར་པ། གནའ་ཞིག་ནས་ལི་ཐང་ནོར་བུ་ས་ཆ་ཞེས་སྙན་པར་འབར། འཕགས་པའི་ཡུལ་དེ་སྟོད་ན་གངས་རི་བརྗིད་ཉམས་ཅན་དང་། སྨད་ན་ནགས་ཚལ་སྟུག་པོ་ཅན། མཐའ་ན་སྤང་དང་དྲི་མ་ཞིམ་པའི་མེ་ཏོག་སྣ་དགུ་ཅན་གྱིས་བསྐོར། དེ་བས། བྱ་དང་བྱིའུ་རྣམས་ཀྱིས་སྙན་པའི་སྐད་ངག་འབྱིན་ཞིང་། གཅན་གཟན་རི་དྭགས་མང་པོས་གང་འདོད་རྩེད་མོ་ལ་རོལ་བའི་མི་ཡུལ་གྱི་ཞིང་ཁམས་གཙང་མ་ཞིག་སྟེ། ཡུལ་དེར་གནའ་ནས་ད་བར་སྐྱེས་བུ་དམ་པ་ཟམ་མ་ཆད་པར་ཕེབས་ཏེ། དགེ་བཅུ་ཚང་བའི་གསེར་མོ་ལྗོངས་དེར་སྨོན་ལམ་བཏབ་པ་དང་བྱིན་གྱིས་བརླབས།
ཆེས་གནའ་བོའི་དུས་སུ་པུ་འབོར་ལི་ཐང་དུ་བྱ་ཁྱུང་དང་། འབུ་སྦལ་དང་། འབུམ་དང་། ཨ་མྱེ་ཡི་རིག་གནས་སོགས་གཙོ་བོར་དར་མྱོང་ཞིང་། རིགས་རུས་ཀྱང་དབྲ་དང་། སྒ་དང་། ལྡོང་དང་། སེ་དང་། ཁྱུང་དང་། སྟག་དང་། ལྗང་སོགས་ཡོད་དེ། ཁྱད་པར་དུ་བོད་བཙན་པོའི་རྒྱལ་རྒྱུད་ཐོག་མ་མཆེད་པར་སྨྲ་བའི་གནས་ཆེན་སྤོ་ཁོག་སོགས་ཡོད་པ་ནས་ལི་ཐང་ཞེ་ན་འཇིག་རྟེན་དུ་གྲགས་ཆེ། དེ་འདྲའི་གཟི་བརྗིད་ཅན་གྱི་གཏམ་དང་སྒྲུང་གི་རྒྱུད་ནི་གནས་དེའི་བུད་མེད་དག་གི་རྒྱན་ཆ་རུ་གསལ་པོར་བཟོས་ཏེ་བཀོད་ཡོད། དེར་བརྟེན། ཡུལ་འདིའི་མཛངས་མ་སྤྱོད་བཟང་ཅན་དག་གི་ན་བཟའ་དང་རྒྱན་ཆ་ལ་ལེགས་པར་འཇུག་ཐུབ་ན། ཡུལ་དེའི་ཐུན་མིན་གྱི་ཁྱད་ཆོས་འབར་བའི་གཉུག་མར་སྲིད་པ་ཆགས་པའི་བརྒྱུད་རིམ་དེའང་ཡང་དག་པར་མཁྱེན་ནོ།།
ལི་ཐང་གི་ཁ་སྐད་དུ་བུད་མེད་རྣམས་ཀྱི་རྒྱན་ཆ་ལ（མགོ་ཆ）ཞེས་འབོད། མགོ་ཆ་ལ་རོང་འབྲོག་ནས་རྐྱེན་པའི་ཁྱད་པར་ཕྲན་བུ་རེ་ཡོད་ནའང་། འདི་རྒྱས་སྤྲོས་རྒྱས་བསྡུས་དབང་གིས་རྣམ་པ་གསུམ་འབྱེད། དང་པོ། རྒྱས་པའི་མགོ་ཆ་ལ་དགུ་འཛོམས་དང་། གཉིས་པ། འབྲིང་ལ་དྲུག་འཛོམས་དང་། གསུམ་པ། བསྡུས་པ་ལ་སུམ་འཛོམས་ཞེས་གྲགས། སྤྱི་མིང་ལྟར་བྱེད་ན།（སུམ་འཛོམས） ཞེས་སྐད་དོ།།
སྐྱེས་མ་ཚད་ལྡན་ཞིག་གི་མགོ་ཆ་ཆ་ཚང་ནི་དྲུག་འཛོམས་ཡིན། སྒོར་སྒོར་གཉིས་དང་རྟགས་བརྒྱད་གཅིག་དང་གསུམ། སྦལ་བའམ(དཔལ་བ）མདོ་གདོང་གཉིས་དང་རྟགས་བརྒྱད་གཅིག་དང་གསུམ། འདི་གཉིས་བར་དུ་བྱུ་རུའི་སྟོད་སྒྲོག་གིས་བརྒྱན་པ། (གལ་ཏེ། དགུ་འཛོམས་ཡིན་ན་སྦལ་བ་གཉིས་དང་རྟགས་བརྒྱད་ལྷག་མ་གཅིག་བསྣན་པས། མཉམ་དུ་བསྡོམས་པའི་དགུ། མིང་ལ་དགུ་འཛོམས་ཟེར།) དེའི་འོག་ཏུ་བྱ་ཁྱུང་། དེ་ལས་བྱུ་རུའི་རྣ(རྣམ) བཀྲ་དང་། དངུལ་ལེབ་ཀྱི་རྣམ་བཀྲ་རིང་བ་བཅས་སོ།།
སུམ་འཛོམས་དང（གསུམ་འཛོམས）ནི་ཆེས་གནའ་བོའི་སྲིད་པ་བསྟན་པའི་སྒྲུང་ལས་བྱུང་། དོན་དུ（ནོར་བུ་གསུམ་འཛོམས）ཞེས་པའི་བརྡ་སྟེ། བརྗོད་སྙིང་ནི་གནམ་ལ་ཉི་ཟླ་སྐར་གསུམ། ས་ལ་རི་ཆུ་སྤང་གསུམ། མི་ལ་ཚེ་བསོད་དཔལ་གསུམ། སྲིད་པ་ལ་གོང་འོག་བར་གྱི་ཁམས་གསུམ། དུས་ཚོད་ལ་འདས་དང་མ་འོངས་ད་ལྟ་གསུམ། ནང་ལ་ཕ་མ་བུ་རྒྱུད་གསུམ། ཐབ་ལ་ཐབ་རྡོ་གསུམ་ཞེས་པའི་དཔེ་མཚོན་བཞིན་དུ（གསུམ་འཛོམས） ནི་ཤིན་ཏུ་བཀྲ་ཤིས་པ་དང་རྟེན་འབྲེལ་འགྲིག་པའི་དོན་ཏེ།དེ་ཡང་དྲུག་འཛོམས་དང་དགུ་འཛོམས་ཞེ་ན་དེ་འདྲའི་བཀྲ་ཤིས་རྟེན་འབྲེལ་གྱི་ནུས་པ་དང་། ཆེ་བ་དང་སྟོབས་ཤུགས་སོགས་ཇེ་ཆེ་དང་ཇེ་རྒྱས་སུ་གཏོང་བ་ཞིག་ཡིན།
ལི་ཐང་གི་གནའ་སྐད་དུ་མགོ་ཆ་སུམ་འཛོམས་ལ（མེ་ཏོག）དང（སྒོར་སྒོར）ཞེས་འབོད་དེ། འདི（མེ་ཏོག）ཅེ་ན་ཆེས་གཉུག་མར་གངས་ཅན་པའི་སྲོལ་དུ་མི་རྣམས་ཀྱི་མགོ་ལ་མེ་ཏོག་སྣ་ཚོགས་བརྒྱན་ཡོད་པ་དེའོ།། ཕྱིས་སུ་མི་རྣམས་ཀྱིས་གསེར་དངུལ་དང་རིན་པོ་ཆེ་གཡུ་བྱུར་ནས་མེ་ཏོག་གི་ཚབ་བྱས་ཏེ། གསེར་དངུལ་ལས་མགར་བའི་སྒོར་སྒོར་ལ་མེ་ཏོག་སྟོང་ལྡེམ་གྱི་གཟུགས་དབྱིབས་ཕབ་པའོ།། མེ་ཏོག་དབུ་ལ་བརྒྱན་པའི་རིག་གཞུང་ནི་གནའ་བོའི་གངས་ཅན་པའི་སྐར་རྩིས་རིག་པ་ལས་བྱུང་སྟེ། མཚོན་དོན་ནི་ནམ་མཁའི་ཉི་མ་དང་། ཟླ་བ་དང། སྐར་མའི་ཚོགས་བཅས། དེ་བཞིན་དུ་མགོ་ཆ་ལ（སུམ་འཛོམས）ཞེ་ན་དབུ་ལ་ཉི་ཟླ་སྐར་གསུམ་ལྷན་གཅིག་ཏུ་འཛོམས་པ་དེ་ཡིན།
སྒོར་སྒོར་ནི་མགོ་ཆའི་དབྱིབས་གཟུགས་ཆ་ནས་བཤད་མོད་ཀྱང་། དོན་དུ་ནམ་མཁའ་སྟོང་པ་དང་བར་སྣང་སྟོང་པ་མཚོན་ཞིང་། དེ་ནི་སྲིད་པ་ཐོག་མར་གྲུབ་པའི་གཞི་རྩ་དང་ཁོག་པ་ལ་གོ་སྟེ། རྒྱུ་མཚན་ནི་སྲིད་པ་དང་སྣང་བ་ཐམས་ཅད་སྒོར་སྒོར་འཁྱིལ་བ་རླུང་གི་དཀྱིལ་འཁོར་ལ་བརྟེན་ནས་བྱུང་བ་ཡིན་པས། དེར་བརྟེན། བར་སྣང་ལས་ཡོད་དགུ་བཀྲ་བ་ནི་སྲིད་པའི་ཆོས་ཉིད་དེ། རྒྱུ་རྐྱེན་འདིའི་དབང་གིས་གསེར་དངུལ་གྱི་སྒོར་སྒོར་ངོས་སུ་མེ་ཏོག(ཉི་ཟླ་སྐར་གསུམ) དང་ནོར་བུ་སོགས་ཤར་བ་ཡིན། བརྗོད་དོན་ནི་སྲིད་པ་ཆགས་པའི་ཆགས་རབས་བཤད་པའོ།།
མགོ་ཆ་མང་ཤོས་ནི་རྒྱུ་དངུལ་ལས་གྲུབ་པ། གཞན་གསེར་དང་གསེར་དངུལ་སྤེལ་མ་ཅན་ཡང་ཡོད། མགོ་ཆའི་གྲུབ་ཆ་ལས་སྒོར་སྒོར་དང་། རྟགས་བརྒྱད་དང་། བྱ་ཁྱུང་བཅས་ལ་རིན་པོ་ཆེ་བྱུ་རུའི་ཕྲ་བཏབ་ཡོད་ཅིང་། གཞན་སྦལ་བ་མདོ་གདོང་ལ་ནོར་བུ་མེ་འབར་གྱི་རི་མོ་ཕབ་ཡོད་པ་ལས་ཕྲ་རྒྱག་སྲོལ་མེད། བྱ་ཁྱུང་ནི་བྱ་རྒྱལ་ཁྱུང་གི་བཟོ་ལྟ་ཅན། བྱ་ཁྱུང་གི་རྩེ་མོ་ལ་རུ་གསུམ་དང་མཐའ་གཤམ་དུ་རུ་ལྔ། དཀྱིལ་དུ་ཕྲ་གསུམ། གཤམ་མའི་འཛིན་ལུང་གི་རུ་ལྔ་ལས་དངུལ་ཐག་དང་དངུལ་ཐག་གི་རྩེ་ལ་དྲིལ་ཆུང(གཡེར་ཁ) བྱིའུ་ཁ་མ་བཏགས་ཡོད་དེ། སྐྱེས་མ་རྣམས་དལ་གྱིས་བགྲོད་པའི་སྐབས་སུ་སིང་སིང་གི་སྒྲ་འབྱིན་པའོ།།
རྒན་རབས་པས་བཤད་སྲོལ་ལྟར་ན། གནའ་སྔ་མོའི་དུས་སུ་ལི་ཐང་ཡུལ་གྱི་བུད་མེད(མནའ་མར་བྱིན་ཟིན་པའི་ཁྱིམ་པ་མོ) མང་ཤོས་ནས་མགོ་ཆ་དེ་ཚེ་གང་ལུས་དང་མ་བྲལ་བར་ཚེ་རྒྱན་དུ་བཏགས་སྲོལ་ཡོད་ཅེས། མགོ་ཆ་འདི་རིགས་དང་སྟོན་མོ་སོགས་རྒྱས་སྤྲོས་སྐབས་བེད་སྤྱོད་པའི་མགོ་ཆ་གཉིས་ཏོག་ཙམ་མི་འདྲ་སྟེ། མི་ཚེ་དང་འགྲོགས་པའི་མགོ་ཆ་ལའང་རྒྱས་བསྡུས་ཀྱི་རྣམ་པ་གཉིས། བསྡུས་པའི་མིང་ལ（ད་རུ་ག）ཞེས་དང་། རྒྱས་པ་ལ（མེ་ཏོག）ཅེས་འབོད། མགོ་ཆ་འདི་གཉིས་ཀྱི་རྒྱུ་ཆ་གཙོ་བོ་དངུལ། ད་རུ་ཀའི་བཟོ་ལྟ་ནི་རུས་སྦལ་གྱི་སྒལ་པ་ལྟར་འབུར་འབུར་སྒོར་གཟུགས་ཅན། ཆེ་ཆུང་རྒྱ་དངུལ་ཏཱ་ཡང་ཙམ། ཕྲ་དང་རི་མོ་སོགས་མེད་པ་ཡིན། མེ་ཏོག་ནི་ད་རུ་ཀ་ལས་ཆེ་ཙམ། བཟོ་ལྟ་སྒོར་སྒོར། རིས་སུ་མེ་ཏོག་ཕབ་ཡོད། ཕྲ་རྒྱག་མེད། ད་རུ་ཀ་དང་མེ་ཏོག་ཅན་གྱི་མགོ་ཆ་དེའང་གྲངས་ཀའི་ཀ་ནས་སུམ་འཛོམས། བཀོད་པའི་ཆ་ནས་གྲུ་གསུམ། སུམ་འཛོམས་ཀྱི་འདབ་རོལ་དུ་དངུལ་ལེབ་ཆུང་ངུ་མང་པོ་གྲལ་བསྟར་བརྒྱན་ཡོད། ད་རུ་ཀ་དང་མེ་ཏོག་གཉིས་ནི་ཤིན་ཏུ་སྟབས་བདེ་ཅན་ཞིག་ཡིན་པས། རྟག་ཏུ་ལུས་སུ་བརྒྱན་ན་བདེ་བར་ཡོད།
མགོ་ཆ་འདོགས་པར་དང་ཐོག་སྐྲ་བསླས་མ་དགོས། ལི་ཐང་སྐད་དུ（ལུ་ནུ་སླ）ཞེས། ཡིན་ནའང་། དཔྲལ་བའི་ཐད་དུ（ཐོད་སྤུ）འཇོག་ཅེས་སྐྲ་ཚོམ་བུ་ཞིག་རང་བཞིན་དུ་བཞག་པས། དེ་ནི་ཐོད་པ་འགེབས་པའི་ཆེད་དུའོ།། སྐྲ་བསླས་མའི་ཐོག་ཏུ་སྐྲ་ཤུབས་ལྟར（ཙི་ཤོད）ནག་པོ་ལེབ་མ་རིང་བ་གསུམ་ཅན་ཞིག་དགོས། ཙི་ཤོད་ལ་ཤོད་ཆེན་གསུམ། ཙི་ཤོད་དེ་སྤྱི་གཙུག་ནས་བརྒྱན་པས་ཤོད་སྣེ་སྐེད་པར་ཐུག་པ། ཤོད་ཀྱི་སྟེང་དུ་སྐུད་པ་དཀར་པོས་མེ་ཏོག་དང་རྩྭ་རིས་ཕབ་པ། སྤྱི་གཙུག་ཏུ（གཙུག་ལེབ）ཅེས་མེ་ཏོག་བརྒྱན་སའི་གཙུག་ལེབ་གསུམ་འཇོག་པ། དེ་ནི་སྐྲ་སླ་བའི་སྐབས་སུ་བསླས་སྟངས་བྱེད་དེ་གཙུག་ལེབ་འཇོག་ཅིང་། གཙུག་ལེབ་མཚམས་སུ་ཙི་ཤོད་དང་སྐྲ་གཉིས་སྐུད་པས་གཅིག་ཏུ་བསྒྲིལ་དགོས། ཙི་ཤོད་ཀྱི་སྤྱི་གཙུག་གི་གཡས་གཡོན་དུ་མེ་ཏོག་གམ་སྒར་སྒར་གདགས་དགོས། སྤྱི་གཙུག་དངོས་སུ་གྲུ་བཞི་མའི་སྟོང་ཆ་འཇོག་སྟེ། དཀྱིལ་དུ་མེ་ཏོག་གི་རི་མོ་བཀོད་དོ།། མགོ་ལྟག་ཏུ་རྟགས་བརྒྱད་དང་། དཔུང་པའི་གཡས་གཡོན་དུ་སྦལ་བ་གཉིས། དཔུང་པ་ནས་སོག་པའི་དཀྱིལ་དུ་རྟགས་བརྒྱད་གཉིས་པ་དེ་བརྒྱན་པར་བྱེད་དེ། རྟགས་བརྒྱད་འོག་མ་དེའི་མཇུག་ཏུ་བྱ་ཁྱུང་འཁོད་དོ།། མཇུག་སྨད་ཀྱི（རྣ་བཀྲ）ཡང་ན་རྣམ་བཀྲ་ནི་བྱ་ཁྱུང་གི་སྒྲོ་ཡི་ཚུལ་དུ་ཡིན་ཞིང་། རྒྱུན་པར་བྱུ་རུ་དང་། དངུལ་ལེབ་དང་། སྔོ་ནེ་སོགས་ཕྲེང་བ་ལྟར་བྱ་སྒྲོ་ཡི་གཟུགས་དབྱིབས་སུ་བསྒྱུར་རོ།།
མདོར་ན། ནང་དོན་ཆ་ནས་མགོ་ཆས་སྲིད་པ་ཆགས་པའི་ཆགས་རབས་བཤད་པ་དང་། དབྱིབས་གཟུགས་ཆ་ནས་བྱ་རྒྱལ་ཁྱུང་གི་རྣམ་པ་བསྟན་པ། དགོས་དོན་ཆ་ནས་བུད་མེད་དག་གིས་སྲུང་དགོས་པའི་སྤྱོད་བཟང་གི་སྡེ་བསྟན་ནོ།། དགེའོ།།
རྩོམ་ཡིག་སྔོན་མ།
ཚང་འཛོམས་གྲོས་ཚོགས་ཐེངས་དྲུག་པའི་གཙོ་གནད།
རྩོམ་ཡིག་རྗེས་མ།
习近平出席二十国集团领导人第十六次峰会第一阶段会议并发表重要讲话
ཕུན་ཚོགས་མཛའ་འབྲེལ།
ཀྲུང་གོའི་བོད་ཀྱི་དྲ་བ།ཀྲུང་གོའི་བོད་ལྗོངས་དྲ་བ།ཀྲུང་གོའི་བོད་སྐད་རླུང་འཕྲིན་དྲ་བ།ཁམས་པའི་བརྙན་འཕྲིན།ཁམས་པའི་དྲ་བ།གུང་ཁྲན་ཏང་གི་གསར་འགྱུར་དྲ་བ།སེམས་ཀྱི་ཉི་ཟླའི་བོད་ཡིག་དྲ་བ།མཚོ་སྔོན་པོ་དྲ་བ།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།